
A nem fogyatékos fiatal felnőttek látássérüléssel és látássérült személyekkel kapcsolatos általános tájékozottsága és attitűdje Magyarországon - Háttérinformációk a felsőoktatásban történő, fogyatékossággal kapcsolatos szemléletváltás megsegítéséhez -

Kulcsszavak: nem fogyatékos fiatal felnőtt; látássérülés; látássérült személy; általános tájékozottság; attitűd
Háttér és célok: A kutatás megvizsgálja a nem fogyatékos fiatal felnőttek általános tájékozottságát és attitűdjét a látássérülésről és a látássérült személyekről, továbbá feltárja az esetleges előítéleteket, sztereotípiákat a látássérülés tényével kapcsolatban.
A kutatás bemutatja, hogy a vizsgálati személyek mit tudnak és milyen véleményen vannak a látássérült személyek neveléséről-oktatásáról, munkavállalásáról, valamint párkapcsolatba lépéséről és családalapításáról.
Módszer: A feltáró jellegű, kvalitatív vizsgálathoz tíz darab, félig strukturált interjú felvételére került sor. A mintegy 32 000 szavas szövegkorpusz elemzése manuális módszerrel, témakörök, illetve választípusok mentén valósult meg.
Eredmények: Az interjúk alapján elmondható, hogy a vizsgálatba bevont személyek a látássérült személyek fogalom alatt elsődlegesen vak embereket értenek. Attitűdjük önbevallás alapján pozitív, mindannyian azt felelték, hogy örömmel dolgoznának vagy tanulnának együtt látássérült személyekkel. Ennek ellenére bizonyos feleleteik ambivalens érzésekre és a látásérült személyekkel kapcsolatos sztereotípiák vallására utalnak. A látássérült gyermekek integrált nevelését-oktatását kivétel nélkül lehetségesnek tartják, véleményük abban tér el, hogy ez mely életévtől kezdve ideális. A vak és gyengénlátó személyek között legnagyobb arányban a munkavállalás témakörében tettek különbséget.
Következtetések: A mindennapok során az emberek folyamatosan találkoznak az akadálymentesítés kapcsán a különböző fogyatékossággal élő személyek eltérő igényeivel, mégsem mondhatjuk azt, hogy elégséges tudással rendelkeznek a témával kapcsolatban. A szemléletformálás fiatal felnőttkorban is fontos. Szükséges a fogyatékossággal kapcsolatos fogalmak tisztázása, az esetleges előítéletek és sztereotípiák felismerése és lebontása, továbbá a fogyatékos személyekkel kapcsolatos attitűd formálása.
Bár a felsőoktatási intézmények egyre nagyobb szerepet vállalnak mindezek megvalósulásában, fontos, hogy a jövőben is egyre több sikeres program valósuljon meg. A dolgozat fontos eredménye, hogy alapot nyújthat további, a fogyatékosság témájával, azon belül a látássérült személyekkel és látássérüléssel szembeni attitűdöt vizsgáló kutatásoknak.



